  Виталий Пронин   Можга ёросысь Атасгуртэ сюрес.Китай гороскопъя 2017-тӥ ар - Атаслэн арез. «Удмурт дуннеос» котькуд Выль ар азьын вуылыны тыршо пӧйшурлэсь нимзэ нуллӥсь гуртъёсы. Та рад сюресъёсмы - атасгуртъёсы.2008-тӥ арын потэм «Удмурт-ӟуч кыллюкаме» шедемын Атас, Петух нимъёсын 5 гуртъёс: Балезино, Шаркан, Можга, Дэри ёросъёсын. Кыӵеесь соос?Тае тодон вылысь журналистъёсмы дышем сямзыя потазы сюрес вылэ. Пумиськылӥзы калыкен, тодӥзы, кыӵе мылкыдын уло-выло соос. Жаляса верано, огаз но Атасгуртын туннэ ӧвӧл школа, нылпи сад, клуб, фельдшер-акушер пункт... Пӧлысьтызы тужгес бадӟымез - Можга ёросын. Отын 150 пала улӥсез лыдъяське. Ог 100 пала адямиез Дэри ёросысь Петухын. Оскон туж бадӟым, кыкез но та гуртъёс азинскозы шуыса. Кылсярысь, Дэри ёросысяз егитъёс мыло-кыдо кыльыны кутскемын. Отын вань нылпи садэ но школае ветлӥсь пиналъёс - соосты Выль Казмаскае нуэ-вае школа автобус. Матысь аръёсы гуртоос жин-жин выль юртъёс пуктыны кулэ, юртъеръёс улэ музъем люкылыны чакламын.Балезино ёросысь Атасгуртын ас вакытаз 4 кузь ульчазы, школазы, магазинзы, фермаоссы вылэм. Гуртоос ваньзы сямен ужаллям колхозын. Нош туннэ отын кылемын на «Правда» хозяйстволэн пудо возён лагерез гинэ. Ваньмыз куашканы кутскем кылем дауре выльдӥськон вакытэ. 1976-тӥ арын та гуртысь школа юртэз Киршонкие выжтӥллям но колхоз правленилы сётӥллям. Отӥяз гуртоос но сьӧрло кошкыны кутскиллям. Та вакытэ гуртын 1 кузь ульчаез, 13 коркан 30 пала улӥсез кылемын. Колхозын тыршисьёссы 4 кузя, нош кылемез вахта амалэн палэнэ ужаны ветло.Шаркан ёросын Петух но Атас нимо гуртъёс вылӥллям. Но нырысетӥяз 1 гинэ улӥсез на, кыкетӥез бырем.Гуртъёсты котыръякумы, калык тодаз вае, отын но, татын но вуоно арлэн кузёезлэсь - Атаслэсь - нимзэ нуллӥсь гуртъёс вал шуыса. Но туннэ соос быремын. Оло, лыдӟисьёсмы пӧлын вань со гуртъёсын вордскемъёс, быдэ вуэмъёс - тодэ ваёнъёссэс шумпотыса кылзысалмы-гожтысалмы. Оло, огъя кужымен чотаны быгатом, кӧня вылэм соос, угось та лыдпусэз туннэ карта вылысь но, словарьёсысь но шедьтыны уг луы ни. Ма, «улэп» Атасгуртъёсын улӥсьёс но гуртсылэн улон-вылонэныз герӟаськем тунсыко учыръёссэс мед гожтозы! Атаслэн арез быдэс ар кыстӥськоз на!Элина Васильева Теги: Выльар удмуртдунне  